祭崇福肇老
作者：釋善珍
朝代：宋

paragraphs: 兄主兩山，無頃刻暇。
踆踆走俗，類古普化。
人始不識，睢盱猜訝。
徐察情真，有樸無詐。
翕然同聲，真本色者。
未幾廢宇，耽耽大厦。
昔瓶無粟，今廩多稼。
松彎易地，筋力已謝。
猶命肩輿，日謁百舍。
車殆馬煩，途遠將夜。
一身破甑，萬事飄瓦。
追惟何及，撫事悲吒。
飛書別我，歷舉昔話。
云何良友，天不少借。
一香永訣，老淚盈把。